google/wiki40b huggingface dataset:
Haljala vald (1991)

Alevik

Haljala

Külad

Aaspere – Aasu – Aaviku – Auküla – Essu – Idavere – Kandle – Kavastu – Kisuvere – Kõldu – Kärmu – Lihulõpe – Liiguste – Pehka – Põdruse – Sauste – Tatruse – Vanamõisa – Varangu – Võle

Loodus

Maastikuliselt jääb Haljala vald Kirde-Eesti lavamaa põhjapiirile. Põhjast lõunasse kulgeb läbi Haljala valla Selja jõe org.
Valdavad on leetjad liivmullad ja moreensed liivsavimullad, paasi kattev mullakiht võib olla küllalt õhuke. Maavaradest on olemas kohaliku tähtsusega liiva- ja kruusavarud. Kaitse alla on võetud Kisuvere allikas, Aaspere, Essu, Kandle ja Kavastu park, Vanamõisa männik ja park ning Võle rändrahn.

Ajalugu

Haljala valla territooriumilt on pärit mitmeid keskmise ja noorema kiviaja muistisi. Muinasaja lõpul kuulus piirkond Rebala (Repel) muinaskihelkonda, mis hõlmas kogu Loode-Virumaa. Muinasaja lõpusajanditest pärineb ka praegusest Haljala alevikust u 8 km kaugusel asuv Varangu Veskikantsi nimeline linnus. Pärast Virumaa vallutamist taanlaste poolt 13. sajandi algul jagunes Rebala kaheks kihelkonnaks – Haljalaks ja Kadrinaks. Taani hindamisraamat (1241) mainib juba Haljala (Halelæ) kihelkonda ning selle 35 küla, millest suurim oli Selja 45 adramaaga.
Haljala asus tollal oluliste Tallinnast itta ning Toolsest läbi Rakvere lõunasse viivate teede ristumiskohas ning oli ka teatud määral sõjaline tugipunkt kui Rakvere ordulinnuse eelpost. Sellest annab tunnistust 15.-16. sajandil ehitatud kiriku kaitse-ehituslik iseloom. 15. sajandil eraldus Haljalast omaette kihelkonnaks Rakvere, naaberkihelkonnad olid veel Kuusalu, Kadrina ja Viru-Nigula. Tollases Haljala kihelkonnas asusid olulised sadamad Toolse ja Vergi, küllalt tihedad olid sidemed Soomega. Nn sõbrakaubandus kestis veel Teise maailmasõjani.
19. sajandil tekkis seoses pärisorjuse kaotamisega Haljala kihelkonna 18 mõisa baasil 18 valda kui talurahva omavalitsusüksust. 1893 ühendati need kolmeks suuremaks – Aaspere, Vihula ja Varangu (Maria). 1917. aastal moodustati Haljala vald, organiseeriti 1939. aasta valdade reformiga uueks Haljala vallaks ja likvideeriti 1950. Praeguse Haljala valla (alates 1992) territoorium kattub nõukogudeaegse Haljala külanõukogu omaga.
2009. aastast on vallavanem Leo Aadel.
2017. aastal ühines Haljala vald uue Haljala vallaga.

Kultuur

Haljala vallas on sündinud astronoom Georg Thomas Sabler (1810–1865), arhitekt Herbert Voldemar Johanson (1884 -1964) ja lastekirjanik Alide Dahlberg (1891–1981); pikki aastaid elas siin kirjanik Osvald Tooming (1914–1992).
Gooti stiilis Haljala Mauritiuse kirikus asub mitu kunstimälestist, sh Johann Valentin Rabe valmistatud barokkstiilis kantsel (1730) ning 17. sajandi õlimaal "Püha õhtusöömaaeg".
Claude Clerselier

Claude Clerselier (1614–1684), Pariisis sündinud ja surnud prantslane, René Descartesi teoste tõlkija ja toimetaja.
Claude Clerselier oli Luynesi hertsogi kaastööline Descartesi "Meditatsioonide" (ilmunud ladina keeles 1641) esimese prantsuskeelse tõlke (ilmunud 1647) loomisel. Selle töö käigus kohtus ta 1644. aastal ka Descartesiga ning oli ta lähedane sõber viimase surmani 1650. aastal. Lisaks "Meditatsioonide" tõlkimisele toimetas Clerselier ulatuslikult ka Claude Picot Descartesi "Printsiipide" tõlget selle neljandaks Pariisi väljaandeks 1681. aastal .
Suurima tuntuse on Clerselier pälvinud Descartesi kirjade tõlkija ja toimetajana (ilmunud kolmes köites 1657, 1659, 1667). Seejuures on uurimuste käigus täheldatud tema toimetamistegevuse ulatuslikkust, mis seisnes lõikude kustutamises ja lisamises  ning äärmuslikul juhul koguni kirja fabritseerimises . Seda kõike eesmärgiga säilitada kuvand Descartesist kui katoliiklikust filosoofist. Sarnastel põhjustel on ta väidetavasti ulatuslikult kohendanud ka Descartesi traktaati "Inimene" selle 1664. aasta väljaandes.
Karksi Turva järv

Ajalugu

Järv on 1880. aastal paisutatud Turva vesiveski tarbeks. 1978. aastal purustas suvine suurvesi järve šahti regulaatori ja paisu, 1979. aastal rekonstrueeris Karksi kolhoos järve paisu.
Paala raamatukogu

Paala raamatukogu on raamatukogu Viljandi maakonnas Põhja-Sakala vallas Reegoldi külas. Reegoldi raamatukogu on Suure-Jaani raamatukogu haruraamatukogu.
Majesty of the Seas

Ehitamine

Kiil pandi laevale tehasenumbriga B30 Chantiers de l'Atlantique'i laevatehases 6. detsembril 1988. Vettelaskmistseremoonia toimus 29. augustil 1991. 27. märtsil 1992 sai laev valmis ja anti üle omanikule Royal Caribbean Cruises Ltd. Laeva ristiemaks sai Norra kuninganna Sonja. Laev asus oma esmareisile 26. aprillil 1992. Aastail 1992-2005 sõitis Majesty of the Seas Norra lipu all ning sai seejärel Bahama lipu.
Laeva kasutati kruiisidel Miamist Bahama saartele, sealhulgas ka Royal Caribbeani omanduses Coco Cay supelranna äärde.
BioShock

Mängu lugu

"BioShock" on esimese isiku vaates tulistamine, mille rollimängule omased elemendid sarnanevad mängu "System Shock 2" omadega. Mängija juhib peategelast Jacki, kes mängu alguses kukub lennukiga Atlandi ookeani kohal merre. Jack satub pärast lennukist eluga pääsemist veealusesse Rapture'i linna. Lugu leiab selles mahajäetud linnas aset aastal 1960, mis pakub mängijale õudusfilmilikku kogemust, mida tugevdavad Rapture'i linna art déco stiilis majad, ruumid ja ka aurupungi stiilis masinad ja aparaadid. Jack peab raadio teel juhiseid saades pääsema mööda koletisteks muudetud inimestest, kasutades relvi, lõkse ja ka superjõude andvaid plasmiide.
Araabia Võitlusliikumine Ahvazi Vabastamise Eest

Ajalugu

Aastal 1999 asutasid Khuzestani iseseisvusaktivistid Ahmad Mola Nissi ja Habib Yabar Ahvazi ASMLA liikumise, et tugevdada poliitilist võitlust Khuzestani provintsi iseseisvuse eest.
12. juunil 2005 võttis liikumine vastutuse nelja pommi õhkimise eest, rünnakus hukkus 8 ning sai vigastada 75 inimest.
24. jaanuaril 2006 õhkis ASMLA Ahvāzi linnas kaks pommi, tappes 9 nings vigastades 46 inimest. Esimene pomm plahvatas kell 9.30 Samani pangahoone ees. Teine pomm plahvatas pool tundi hiljem valitsuse keskkonnaagentuuri hoone ees. Iraani valitsus süüdistas alguses Iraaki, kuid järgmisel päeval võttis rünnaku eest vastutuse hoopis ASMLA. Iraani võimud vahistasid pommirünnakuga seoses 50 inimest.
16. mail 2015 võttis liikumine vastutuse rünnaku eest Iraani keskvalitsuse büroole Susangerdis. 
3. jaanuaril 2017 väitis ASMLA relvastatud tiib, Al-Nasser Mohiuddini märtrite brigaad, et õhkis Lääne-Khuzestanis kaks naftajuhet; Teheran lükkas väite ümber ning väitis, et Iraani araablaste seas puuduvad separatistlikud vaated. ASMLA avalikustas, et sihtmärkideks olnud naftajuhtmed hävitati täielikult ning sellega õnnestus Iraani valitsusele tekitada "suuri kahjustusi ja kütusekulu". Pärast rünnakut ütles üks ASMLA relvastatud tiiva juhtidest, et 2017. aasta tuleb liikumise jaoks eelnevatest erinev, kuna paika on pandud täpne ja laiaulatuslik plaan "pärsia vaenlase" majanduslike tugipunktide ründamiseks.
Ahmed Mola Nissi, ASMLA pikaaegne juht, lasti 8. novembril 2017 oma kodu ees Haagis Hollandis maha.
22. septembril 2018 võttis Yaqoob Al-Ahvaz lühiintervjuus Iran International TV-le ASMLA nimel vastutuse samal päeval toimunud Ahvāzi sõjaväeparaadi rünnaku eest. Ta ütles, et tema rühmitus, Ahvazi rahvuslik vastupanu, on osa Araabia Võitlusliikumisest Ahvazi Vabastamise Eest ning rühmitustel pole muud valikut, kui valitsusele vastu hakata. 23. septembril postitati Haagist liikumise veebilehele teade, et ASMLA polnud rünnakuga seotud, rünnaku viis läbi rühmitus, mis heideti ASMLA-st välja juba 2015. aastal.
Mustajõgi

Mustajõgi (ka Kirjaku peakraav ja Tamme peakraav) on Viru alamvesikonda kuuluv jõgi Ida-Viru maakonnas Narva-Jõesuu linnas.
Jõgi saab alguse Kurtna järvestiku Peenkirjakjärvest ja on Narva jõe vasakpoolne lisajõgi (suubub Narva veehoidlasse).
Mustajõe pikkus on 23 kilomeetrit, jõgikond on Narva jõe vasakkalda suurim – 418 km².
Mustajõkke juhitakse põlevkivikarjääride valgvett ja sealt saab tööstusvett Eesti Elektrijaam.
Taniel Kirikal

Taniel Kirikal (sündinud 18.augustil 1971) on eesti laulja (bariton ja kontratenor).
Vabakutselise muusikuna teinud koostööd paljude Eesti vanamuusikaansamblitega.
Ansamblite Vox Clamantis ja Heinavanker asutajaliige.
Euroopa Kodaniku auhind

Euroopa Kodaniku auhind (inglise European Citizens' Prize) on Euroopa parlamendi välja antav auhind kodanikule või grupile, kellel on tähelepanuväärseid teeneid Euroopa riikide koostöö edendamisel, euroopalike väärtuste levitamisel.
Auhinda antakse aastast 2008.
STX Europe

Nimevahetus

3. novembril 2008 vahetas Aker Yards ASA oma nime STX Europe- ks. Põhjuseks oli STX Business Groupi poolt enamusosaluse saamine. Enamusosaluseks on 92,42%.
Igavik (muusikateos)

"Igavik" on eesti helilooja Erkki-Sven Tüüri 2006. aastal loodud muusikateos. Muusikateose pikkus on 6 minutit. Teose kandsid esimest korda ette 26. märtsil 2006 Lennart Meri matusetseremoonial Eesti Rahvusmeeskoor, Eesti Filharmoonia Kammerkoori meesrühm ja Tallinna Kammerorkester (dirigent Tõnu Kaljuste).
Londoni loomaaia pingviinide bassein

Londoni loomaaia pingviinide bassein (ka lihtsalt Pingviinide bassein, inglise keeles Penguin Pool) on Londonis Regents Parkis asuva loomaaia pingviinide bassein.

Ehitis

Londoni loomaaias ehitati uus pingviinide bassein 1934. aastal. Projekteeris Tectoni arhitektibüroo (arhitekt Berthold Lubetkin) koostöös konstruktor Ove Arupiga. Nagu gorillamajagi samas loomaaias on ka pingviinide bassein ehitatud modernistlikus arhitektuuristiilis. Pingviinide bassein oli Tectoni ja Arupi teine märkimisväärne koostööobjekt.
Ehitustööd teostas firma J.L. Kier.
Elliptilise põhiplaaniga ja spiraalsete kaldteedega ehitis on tehtud monoliitsest raudbetoonist.
Pingviinide bassein arvati 1970. aastal arhitektuurimälestiseks.
Whitecollar Blue

Whitecollar Blue on Eesti ansambel, mis alustas tegevust 2001. aastal.
Ansambli muusika stiil sarnaneb rock'n'blues'iga.
Jelena Ahtjorskaja

Jelena Ahtjorskaja (ka kujul Yelena Akhtiorskaya; sündinud 1985 Odessas) on Ukrainas sündinud juudi päritolu USA kirjanik.
Ta sündis aastal 1985 Odessas, kuid emigreerus 7-aastaselt USA-sse. Ta kasvas üles Brooklynis (täpsemalt Brooklyni lõunaosas Brighton Beachis). Ta on omandanud magistrikraadi kaunite kunstide alal Columbia ülikoolis. Ta kirjutab inglise keeles. Ta elab New Yorgis.
Tema teostest on eesti keelde tõlgitud "Paanika kohvris" (ilmunud aastal 2015 sarjas "Punane raamat", tõlkija Ehte Puhang; originaali tiitel: Yelena Akhtiorskaya "Panic in a Suitcase", 2014).
Jeri vald

Ajalugu

Vald tekkis endise Jeri mõisa juurde. 1935. aastal oli Valmiera maakonda kuuluva Jeri valla pindala 98 km². 1945. aastal liideti Jeri vald Oleri vallaga ja 1953. aastal nimetati see ümber Jeri külanõukoguks. Aastal 1975 liideti osa külanõukogu maadest Ruhja linnaga. 1990. aastal moodustati külanõukogust taas vald. 2009. aastast kuulub Jeri vald Ruhja piirkonda. Tänapäeval asuvad lisaks Jeri mõisale vallas ka Endzele, Oleri ja Paipe mõisad.

Kaitstavad objektid

Ručakase muinaskalme ja Oleri mõisa seinamaalingud on riikliku tähtsusega muinsusmälestised.  Kohaliku kaitse all on Jaanimäe muinaskalmed, Pompji muinaskalmed, Mazšķudiņi muinaskalmed ja Jaunmeģīši muinaskalmed.

Loodus

Valla maastikku liigendavad arvukad voored, millest kõrgeimad on Briedīšu kalns (54 m), Briežkalni (57 m), Krustiņu kalns (56,4 m), Jēcis (58,3 m) ja Jenču kalns (76 m). Vallas voolavad Seda jõgi ja Ruhja jõgi.
Kohalike vaatamisväärsuste hulka kuuluvad Ruhja jõe vasakul kaldal Jeri mõisa pargis asuv Jeri allikas ja Jeri koopad, Pugi kivikuhilad (U tähe kujuline 350 meetrit pikk kividest kuhjatis, kuhu on toodud 500 kuupmeetrit kive), Jēči lohukivi ja Apsīši ruunikivi, Kraujiņi ja Riemi rändrahnud. Vallas kasvavad ka mitmed põlispuud - Paipusi  pärn ja saar, Kangari mänd ja tamm, Tīrumzemnieki kask. Looduskaitse all on veel Mežuļi kask, Krūži vaher, Gredzeni pärnad, Auniņi saar, Elmete saar, Irbītesi saar, Elmete tamm, Mežuļi kaheharuline tamm, Gredzeni mänd, Urmi pärn, Ņauki pärn, Mazšķudiņi pärnad, Ozolkalni pärn, Tollīši pärn, Pompīši pärn, Ruhja mõisapargi pärn, Tīlēni pärn, Pompīši tamm, Ruhja mõisapargi tamm, Kalnzaltese kuusk, Kalnzaltese pärn, Endzele mänd, Riemase pärnad, Kaibase pärnad, Runcēni elupuu, Balgalvji saar, Cālīši remmelgas, Endzele pärnad, Mārcēni pärn, Mārcēni remmelgas, Ābeļese pärnad, Sildedži tamm, Garā mäe pärn, Pugi pärn, Kajēga vaher, Venelese pärnad, Oleri mõisapargi tammed, Oleri mänd, Tīrumzemnieki kadakas, Meģītese kadakas, Anģi pärn, Salase pärn, Bāļi pärnad, Meģītese tamm, Meģītese paju, Vērbele paju, Paipusi tamm, Paipusi mõisapargi elupuud, Briežkalni elupuu, Oši elupuu, Paipusi paju, Ozoliņi tammed ja Ruhja mõisapargi lehised. Valla lõunaosa jääb Ruhja luha hoiualale, lääneosa aga Vidusburtnieksi hoiualale, vallas asub ka 105 hektari suurune Oleri soo hoiuala.
Nyrok City

Nyrok City on 1993. aastal asutatud Tartu punkansambel, mille eestvedajad on Roll ja Edy.
Kaspar Kalluste

Kaspar Kalluste (sündinud 28. aprillil 1988) on eesti muusik. Ta on lõpetanud Nõmme Muusikakooli klaveri erialal, G. Otsa nimelise Tallinna Muusikakooli pop-jazz osakonna löökpilli erialal (õpetajad: Petteri Hasa, Toomas Rull, Andrus Lillepea), täiendanud ennast Malmö muusikaakadeemias (Peter Nilsson) ja lõpetanud Eesti Muusika- ja Teatriakadeemia magistrikraadiga (Tanel Ruben, Jaak Sooäär, Raul Sööt). .
Kaspar Kalluste džässikoosseisudest on tuntumad trio Frank Frank (Kristjan Mazurchak/ Erki Pärnoja/ Kaspar Kalluste), Carrot Lights (Paula Mustikas/Joel-Rasmus Remmel/Kaspar Kalluste), ta kuulub Raul Söödi Deeper Sound ridadesse ja on Paul Danieli kvarteti liige (Paul Daniel/Raun Juurikas/Peedu Kass/Kaspar Kalluste).
Tema värskeimal loomingulisel kollektiivil Kaspar Kalluste triol (Virgo Sillamaa/Marti Tärn/Kaspar Kalluste) ilmus 2014. aastal heliplaat “Koletise tagasitulek”, kus teeb kaasa lauljatar Kadri Voorand.
Popmuusika vallas on Kaspar Kallustel ette näidata pikk rida kontserte, stuudiosalvestisi ja heliplaate. Ta on trummidel saatnud ansambleid Spunk, Monohord, Aides, The Sun ja lauljaid Hendrik Sal-Saller, Mihkel Raud, Kerli Kõiv, Mikk Saar, Maarja-Liis Ilus, Koit Toome, Jakko Maltis, Birgit Õigemeel, Ithaka Maria, Marvi Vallaste, Anna Põldvee, Sofia Rubina, Uku Suviste, Ines, Villu Veski, Brian Melvin, Kadri Voorand, Erki Pärnoja, Peedu Kass, Virgo Sillamaa, Kristjan Mazurtchak.
Kaspar Kalluste, Tarvi Kull ja Rosanna Lints moodustavad elektropopi ansambli Würffel, mis ilmutas 2015. aastal albumi "Beats & Bubbles". Looga "I'm Facing North" osaleti konkursil Eesti Laul 2016.
Nüüd figureerib ta kõige aktiivsemalt Ott Leplandi saatebändis, kellele ta on kirjutanud muusikat ja laulutekste ning produtseerinud mitu heliplaati.
Ta on osalenud ka telesaatebändides, näiteks saadetes "Eesti otsib superstaari", "Laulud tähtedega", "Eesti otsib lemmiklaulu".
2008. aastal varastati Otsa kooli ees olevast autost tema trummikomplekt.
Kalluste kuulus aastal 2013 Raadio 2 Unistuste Bändi koosseisu.
Eesti Kultuuriseltside Ühendus

Eesti Kultuuriseltside Ühendus (lühendatult EKSÜ) on Eesti organisatsioon, mis ühendab Eestis ja välismaal tegutsevaid eesti kultuuriseltse.
Külmrelv

Külmrelv on relv, mille kasutamisel ei toimu põlemist või plahvatust nagu näiteks püssirohuga töötavatel relvadel.   
Külmrelvade hulka kuuluvad lähivõitlusrelvad, mida kasutatakse löömiseks, torkamiseks, lõikamiseks või raiumiseks, ning laske- ja heiterelvad, milles ei kasutata püssirohtu ega muid lõhkeaineid.  
Külmrelvad on näiteks oda, mõõk, pistoda, nuga, nui, kirves, shuriken, hellebard, tääk jne.
Mõõtetehnika

Mõõtetehnika on metroloogia teoreetiliste aluste rakendamine praktikas. 
Mõõtetehnika valdkonda kuuluvad füüsikaliste suuruste kindlakstegemise (mõõtmise) meetodid ja vahendid. Mõõtetehnika ametlik alus on mõõteseadus.

Elektroonne mõõtetehnika

Elektroonne mõõtetehnika on elektrooniliste vahendite kasutamisel põhinev mõõtetehnika. 
Suures osas on elektroonne mõõtetehnika kasutusel elektriliste suuruste (pinge, vool, elektritakistus) ja nende parameetrite (faasinihe, sagedus) mõõtmiseks. Tuntuimad elektroonsed mõõtevahendid on multimeetrid.
Levinuimad mitteelektriliste suuruste elektroonsed mõõtevahendid on temperatuuri mõõtjad (termomeetrid), (vahe)kauguse mõõtjad, kiirusmõõdikud, kellad ja taimerid (ajavahemikumõõturid).
Elektroonsed, täpsemalt küll raadioelektroonsed, on asukoha või paiknemise määramiseks kasutatavad seadmed ja süsteemid (radarid, GPS jm).
Suur osa tänapäeval kasutatavast elektroonsest mõõtetehnikast on kas digitaalse väljundiga (numbernäiduga) või põhinevad signaali digitaalseks muundamisel ja sellele järgneval numbrilisel signaalitöötlusel.
Bulgur

Bulgur on kuivatatud ja purustatud nisu. Bulgur on populaarne Lähis-Idas. Valgu- ja süsivesikurikas bulgur on populaarne ka taimetoitlaste hulgas.

Ajalugu

Nisust bulguri tegemine on iidne protsess, mis pärineb Vahemere maadest ja on tuhandeid aastaid Lähis-Ida kööki kuulunud. Piiblist on leitud viiteid, et seda valmistasid iidsed babüloonlased ja heebrealased juba 4000 aastat tagasi. Araabia, Iisraeli, Egiptuse ja Rooma tsivilisatsioonides söödi seda juba aastal 1000 eKr.

Kasutamine

Bulgurit kasutatakse pilaffides, suppides, pagaritoodetes või täidisena. Bulgur on peamine koostisaine tabbouleh salatis ja Liibanoni böfis. Bulgurit valmistatakse sarnaselt riisiga, ent selle tekstuur sarnaneb rohkem kuskussi omaga.
Endel Kirsimägi

Haridus

Ta õppis 1907–1916 Tartu Reaalkoolis ja 1917 Venemaal Mologas, kus isa oli mõisavalitseja. 1918. aastal õppis kodus. Astus sisse ja lõpetas 1919. aastal Tartu Vene Era-Gümnaasiumi ning alustas vabakuulajana meditsiiniõpinguid Tartu Ülikooli juures. Võttis vabatahtliku õppursõdurina osa Vabadussõjast.
1919 astus Tartu Ülikooli arstiteaduskonda, mille lõpetas 1924 arsti kutsega. Akadeemiliselt kuulus korp! Sakalasse, coetus 1920 II.

Ameerikasse jõudmine

Kirsimägi suundus perekonnaga, kes oli päev varem Saksamaale jõudnud, edasi Austriasse, kus töötas kuni sõja lõpuni vabrikuarstina F. H. Haemmerle tekstiilvabrikus Dornbirn Vorarlbergis. 1945 esindas põgenik-eestlasi Vorarlbergis Prantsuse võimude ees.
Oli 1945–1949 Medecin-Chef du Service Social des Personnes Déplacées en Vorarlberg.
1949. aastal emigreerus USA-sse New Yorki. Seal töötas ta esialgu arst-residendina sise-, naiste- ja lastehaiguste erialal ning sai praktiseerimisõiguse New Yorgi osariigis 8. jaanuaril 1952.
Ta liitus New Yorgi Eesti Kogudusega ja tegutses ka kogudusesiseselt hingeravijana, olles aastaid koguduse juhatuses. 1960 valiti ta NY Eesti Koguduse nõukogu esimeheks. Ta võttis osa EELK Chicago praostkonna sinodidest Washingtonis, Baltimore'is ja Minneapolises.

Perekond

Ta oli alates 1927. aastast abielus Liina Leontine Rüütliga (1. mai 1904 – 31. jaanuar 1947).
Neil on kaks tütart: Silvia (s. 1928, abielus White) ja Ines Lydia (s. 1930, abielus Horton).
Vanem tütar Silvia lõpetas USA-s kolledži 1952. aastal psühhiaatria alal, noorem tütar Ines 1953. aastal sotsiaalteaduste alal.
Pseudoxyrhophiinae

Levila

Neid madusid võib kohata Aafrikas.
Contemporary European History

Contemporary European History on rahvusvaheline ajalooajakiri, mida 1992. aastast annab välja Cambridge University Press. Selles käsitletakse ajalugu 1918. aastast.
Ajakirja toimetajad on (2012. aasta aprilli seisuga) Holger Nehring, N. Piers Ludlow, Josie McLellan ja Amir Weiner.
Pesukaru

Välimus ja eluviis

Pesukaru kasvab 40–70 sentimeetri pikkuseks ja kaalub 3,5–9 kilogrammi ning on sellega suurim pesukarulaste esindaja. Ta on tavaliselt öise eluviisiga omnivoor: 40% toidust moodustavad selgrootud, 33% taimne toit ja 27% selgroogsed. Pesukaru kasukas on hallikat värvi ja koosneb peaaegu 90% ulatuses tihedast aluskarvast, mis kaitseb külmade ilmastikutingimuste eest. Tema nägu katab iseloomulik "mask" ja tal on väga osavad esikäpad. Need äratuntavad omadused kajastuvad mitme Põhja-Ameerika indiaanihõimu müütides. Uuringud näitavad, et pesukarud on väga intelligentsed ja suudavad ülesannete lahendusi meelde tuletada kuni kolm aastat pärast nende õppimist. 
Varem arvati, et pesukarud elavad üksinda, kuid viimased uuringud näitavad, et nad moodustavad soopõhiseid sotsiaalseid võrgustikke. Suguluses olevad emased jagavad oma territooriumi. Mittesugulastest isased moodustavad kuni neljaliikmelisi gruppe, kes kaitsevad oma territooriumi paaritumishooajal võõraste isaste ja muude sissetungijate eest. Territoorium varieerub suuresti. Linnas elaval emasel võib see olla kõigest kolm hektarit, kuid preerias elaval isasel kuni 50 ruutkilomeetrit. 
Tiinus kestab umbes 65 päeva ja kevadel sünnib 2–5 poega. Pojad jäävad ema juurde hilissügiseni. Pesukarud on vangistuses elanud üle 20-aastasteks, kuid looduses on keskmine eluiga 1,8–3 aastat. Küttimine ja auto alla jäämine on küllalt levinud surmapõhjused.

Levik

Pesukarud elasid algselt Põhja-Ameerika heitlehiselistes ja segametsades, kuid on tänu heale kohanemisvõimele levinud ka mägistele aladele, rannikuäärsetesse soolasoodesse ja linnastunud aladele. Tänu kasvandustest põgenemistele ja tahtlikule sissetoomisele on nad 20. sajandi keskel levinud ka mõnedesse Jaapani, Euroopa ja Kaukaasia piirkondadesse. Näiteks Saksamaal on hinnanguliselt juba umbes miljon pesukaru. Paljud inimesed peavad linnades elavaid pesukarusid kahjuriteks.

Taksonoomia

Esimestel kümnenditel pärast liigi avastamist Christoph Kolumbuse ekspeditsiooni poolt seostasid liiki kirjeldanud isikud seda paljude eri perekondadega: koerlaste, kaslaste, mäkrade aga kõige rohkem karulastega. Carl von Linné, tänapäevase liikide süsteemi looja asetas pesukaru oma Systema Naturae (1740) teises väljaandes perekonda Ursus kui Ursus cauda elongata ("pikksaba-karu") ja kümnendas väljaandes (1758–59) nimega Ursus Lotor ("pesija karu"). Gottlieb Conrad Christian Storr paigutas pesukaru 1780. aastal omaette perekonda Procyon, mida võib tõlkida kui "koeraeelne" või "koerasarnane". On võimalik, et Storr pidas nime pannes silmas pesukaru öist eluviisi ja valis Procyoni nimelise tähe liigi eponüümiks.

Evolutsioon

Prantsusmaalt ja Saksamaalt pärinevate fossiilileidude põhjal on teada, et esimesed pesukarulaste esindajad elasid 25 miljonit aastat tagasi hilise Oligotseeni ajal Euroopas.
Aresi hiiekivi

Aresi hiiekivi on hiiekivi Virumaal Rakvere kihelkonna Aresi külas.
Mat Hoffman

Mathew "Mat" Hoffman (sündinud 9. jaanuaril 1972) on USA ekstreemsportlane, BMX-sõitja. Tema hüüdnimi on The Condor. Ta on firma Hoffmans Bikes Maufacturing omanik. Ta on osalenud telesaadetes ja filmides ning tema järgi on loodud arvutimängud "Mat Hoffmans Pro BMX" ja "Mat Hoffmans Pro BMX 2". 2005. aastal valiti ta rahvusvahelise BMX Freestyle föderatsiooni presidendiks.
Nõva vald

Asustus

Nõva vallas oli 8 küla: Hindaste, Nõmmemaa, Nõva, Peraküla, Rannaküla, Tusari, Vaisi, Variku.

Ajalugu

Ajalooliselt on Nõva ümbrus kuulunud nii Lääne kreisi kui ka Harju kreis koosseisu, olles olnud kauem seotud Harjumaaga.
Nõva mõisa (Newwe) ümbruse külad liideti 1653. aastal Harju-Risti kihelkonnaga ja Nõva Olavi kabel oli Harju-Risti kiriku abikirikuks. 1710. aastal liideti Harju-Risti kihelkond kiriklikult uuesti Harju-Madise kihelkonnaga. Alates 1870. aastast oli Harju-Risti kihelkond uuesti iseseisev.
1891 liideti Risti ja Hatu vallad Nõva vallaga. 1893 eraldusid Risti ja Hatu vallad, mis liideti Padise vallaga.
1939. aastal moodustati Nõva vald, mis hõlmas ka Vihterpalu valla maa-ala.
Alates 1950. aastast oli Nõva külanõukogu Haapsalu rajooni koosseisus.

Loodus

Vallas asub 7 hektari suurune Kürema kivikülvi kaitseala.
Rueni vald

Rueni vald on vald Bulgaarias Burgase piirkonnas.
Rahvaarv oli 2005. aastal 35 600, 2008. aastal 29 400 ja 2011. aasta rahvaloenduse andmetel 29 101. Valla elanikest 80% on türklased, 10% bulgaarlased, 5% mustlased ja 5% islamiusku bulgaarlased.
Valla pindala on 689,94 km².
Halduskeskus on Rueni küla. Vallas on 42 küla.